מספר פנימי: 2078859

הכנסת העשרים ואחת

**יוזם:**  **חבר הכנסת** **אילן גילאון**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/228/21

הצעת חוק חניה לנכים (תיקון – תג נכה אישי), התשע"ט–2019

|  |  |  |  |  |
| --- | --- | --- | --- | --- |
| תיקון סעיף 1 | 1. | בחוק חניה לנכים, התשנ"ד–1993[[1]](#footnote-2) (להלן – החוק העיקרי), בסעיף 1 – | | |
|  |  | (1) בהגדרה "תג נכה", במקום הסיפה החל במילים "ואת מספרי הרישוי" יבוא "ואמצעי זיהוי של הנכה כפי שיקבע שר התחבורה והבטיחות בדרכים"; | | |
|  |  | (2) ההגדרה "רכב מזכה" – תימחק. | | |
| תיקון סעיף 2 | 2. | בסעיף 2 לחוק העיקרי – | | |
|  |  | (1) בסעיף קטן (א) – | | |
|  |  |  | (א) במקום "את רכבו הנושא תג נכה" יבוא "רכב שהוא נוהג בו, או רכב שהוא מוסע בו ונוהג בו אדם אחר המתלווה אל הנכה והנוהג עבורו ברכב"; | |
|  |  |  | (ב) אחרי פסקה (4) יבוא: | |
|  |  |  |  | "(5) בעת החניה מוצג ברכב תג נכה."; |
|  |  | (2) סעיף קטן (ב) – בטל. | | |

דברי הסבר

לאזרחים המוגבלים בניידותם הרכב משמש כרגליים. הוא מאפשר להם חופש תנועה ובכך את מימוש זכותם הבסיסית לנוע בחופשיות. האפשרות לחנות קרוב למקום יעדם חיונית באופן מהותי עבור אותם נכים. ואולם, בשל המצב המשפטי כיום מתקשה קהילת הנכים בישראל לממש את זכותם האמורה.

על פי חוק חניה לנכים, התשנ"ד–1993 (להלן – החוק), תג נכה מונפק עבור רכבו של נכה והוא נושא את מספר הרישוי של הרכב. כמו כן, כאשר בבעלותו של הנכה רכב נוסף, יש באפשרותו לבקש לכל היותר תג נכה נוסף. המצב הנוכחי יוצר בעיה חמורה, הואיל וכאשר מבקש הנכה לנסוע ברכב אחר, רכב שלא הונפק עבורו תג נכה במשרד הרישוי, הוא אינו יכול ליהנות מההטבות המגיעות לו. כך למשל, כאשר מתנייד הנכה ברכב של אחד מקרוביו, בין אם הוא הנהג ובין אם לאו, נאלץ הנכה לוותר על זכויותיו.

הבירוקרטיה הכרוכה בהוצאת תג נכה לרכב כיום מהווה תסבוכת מיותרת. בכל פעם שנוצר צורך לשנות את מספרי הרישוי של רכבים המאושרים כרכב של האדם הנכה, נאלץ האדם להנפיק אישורים חדשים.

החוק יוצר בעיה גם כאשר הרכב המאושר לחנות בחניה המיועדת לנכים אינו בהכרח בשימושו האישי של הנכה אלה בשימוש של אחד מקרוביו. הדבר מעודד שימוש באישור החניה המיוחד לנכים באופן לא הגון וגורם לכך שחניות נכה נתפסות שלא כחוק. הבעיה המוצגת אינה עניין של מה בכך, מדובר בסוגיה רחבה. הגבלת הטבת החניה עבור הנכה לרכבו האישי מהווה בעיה הגורמת לעוול יום יומי של אוכלוסיית הנכים בישראל, לבירוקרטיה מיותרת המקשה על האזרח הנכה, ולשימוש בתגי הנכה באופן לא הגון.

הצעת חוק זו מבקשת להסדיר את הבעיה האמורה. על כן, מוצע לקבוע שבתג הנכה יופיעו רק פרטיו האישיים של הנכה, ללא מספר הרישוי של הרכב. הנפקת תג נכה אישי תאפשר לנכה לממש את זכויותיו באופן מלא והגון יותר. כאמור, רכבו של הנכה מהווה עבורו תחליף לרגליים. עבור אוכלוסיית הנכים התלות ברכב גבוהה ביותר והשימוש בו חסר תחליף. באופן זה הנכה יוכל להשתמש בחניות המיועדות לאנשים במצבו גם לא מדובר ברכבו הפרטי, כאשר אחד מקרוביו מסיע אותו ליעדו. החוק הנוכחי אינו מתאים עוד למציאות הקיימת. התיקון האמור יתאים את החוק למציאות, שבה רכב הוא נכס זמין יותר והחלפתו תכופה יותר מבעבר. נוסף על כך, התיקון האמור, מלבד ההקלה שיביא לאדם הנכה להתנייד, יקל באופן משמעותי על הבירוקרטיה הכרוכה בהוצאת האישור. התג יינתן לאדם נכה באופן אישי, ולא יהיה עוד צורך בשינויי מספרי הרכבים המורשים בכל פעם שהנכה יזדקק לכך.

בנוסף, הצעת החוק תצמצם את מספרי תווי החנייה הקיימים לנכים בחצי. ישנם אמצעי זיהוי אישיים שניתנים להפעלה על ידי האדם עם המוגבלות עצמו, ולפי החלטת השר ניתן לקבוע תג נכה אישי בו נעשה שימוש באמצעים ביומטריים או בכל אמצעי אחר שיאפשר את הפעלת התג רק על ידי האדם עם המוגבלות כאשר הוא מוסע או נוהג ברכבו. התיקון האמור יאפשר הגינות רבה בנוגע להתניידותם של אנשים בעלי צרכים מיוחדים ואנשים המוגבלים בניידות, והעוול הנגרם להם היום יימנע.

הצעות חוק זהות הונחו על שולחן הכנסת התשע-עשרה ועל שולחן הכנסת העשרים על ידי חבר הכנסת אילן גילאון וקבוצת חברי הכנסת (פ/2372/19 ;פ/1803/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ב באייר התשע"ט – 27.5.19

1. ס"ח התשנ"ד, עמ' 28. [↑](#footnote-ref-2)